Lloyd kry slae; Malta knoop SA vrouespan | Netwerk24
Deur Michael Green 18 Junie 2021 17:11
'n Eerste halfeindstryd in 'n grasbaantoernooi was Suid-Afrika se Lloyd Harris nie Vrydag in Halle, Duitsland, beskore nie.
Die kwalifiseerder Nikoloz Basilashvili van Georgië, wat 30ste op die wêreldranglys is, het hom in 'n taai stryd met 6-4, 7-6(5) uitgeskakel om sy eerste halfeind in Halle te haal.
Harris het 14 kishoue teenoor die drie van die wenner gemoker. Harris het nege daarvan in die eerste stel geslaan en sy afslaanpotte aanvanklik maklik behou.
Hy het in die 10de pot, nadat hy 'n stelpunt afgeweer het, sy afslaanpot verloor, wat die stel aan Basilashvili besorg het.
Harris het met die negende pot van die tweede stel sy eerste deurbraak gehad, maar kon toe nie vasklou aan sy voorsprong nie. Die stel is aan die einde deur 'n valbylstryd bepaal. Basilashvili kom in die halfeindstryd te staan teen Andrey Rublev van Rusland, wat vierde gekeur is.
• Die Suid-Afrikaanse vroue is Vrydag in hul uitspeelstryd teen Malta in die Europa/Afrika-Groep III-toernooi van die Billie Jean Kingbeker-reeks in Litaue gestuit.
Die 19-jarige Delien Kleinhans het met die eerste wedstryd van die kragmeting haar eerste wedstryd van die week verloor. Francesca Curmi het haar met 6-1, 6-1 geklop.
Die ervare Chanel Simmonds het twee wedstrydpunte op 2-5 en 4-5 in die derde stel van haar wedstryd afgeweer, maar Helene Pellicano, wat 21 dubbelfoute begaan het, was uiteindelik met 0-6, 6-2, 6-4 die wenner om dit 2-0 vir Malta te maak. – Sportredaksie